b'\n_START_ARTICLE_\nArvi Karvonen\n_START_PARAGRAPH_\nArvi Aleksanteri Karvonen (29. syyskuuta 1888 Sakkola \xe2\x80\x93 17. helmikuuta 1969) oli s\xc3\xa4velt\xc3\xa4j\xc3\xa4 ja musiikkipedagogi. H\xc3\xa4n suoritti Helsingin lukkari-urkurikoulun vuonna 1908, opiskeli Helsingin Filharmonisen seuran orkesterikoulussa vuosina 1909\xe2\x80\x931910, Helsingin Musiikkiopistossa vuosina 1911\xe2\x80\x931914 ja valmistui filosofian kandidaatiksi 1927. H\xc3\xa4n toimi opettajana, kuoronjohtajana ja kanttori-urkurina oppikouluissa, kirkkomusiikkiopistossa ja vuosina 1927\xe2\x80\x931956 Sibelius-akatemiassa (vuodesta 1950 lehtorina). Vuosina 1921\xe2\x80\x931922 h\xc3\xa4n ty\xc3\xb6skenteli musiikinopettajana Suomi-Opistossa Hancockissa Yhdysvalloissa, vuosina 1931\xe2\x80\x931951 Sibelius-Akatemian opettajayhdistyksen puheenjohtajana sek\xc3\xa4 vuosina 1927\xe2\x80\x931945 Helsingin Pasilan kirkon urkurina. _NEWLINE_Arvi Karvonen s\xc3\xa4velsi mm. kaksi urkusonaattia, nelj\xc3\xa4 kantaattia sek\xc3\xa4 hengellisi\xc3\xa4 kuorolauluja. H\xc3\xa4n julkaisi mm. oppikirjan  S\xc3\xa4veltapailun oppijakso I\xe2\x80\x93II (1946\xe2\x80\x931947), Sibelius-Akatemian 75-vuotishistoriikin (1957) sek\xc3\xa4 tutkielmia ja artikkeleja musiikin alalta eri julkaisuihin.'